My padkaart: Tyd – Met my hoed in my hand
My padkaart: Tyd
February 2, 2019 metmyhoedinmyhand
Vrydag word 'n gemeenskap geruk deur 'n tragedie. 'n Loopbrug val en kinders word beseer. Dadelik stroom hulp in. Water word afgelewer. Mans kom in hulle hordes met toerusting en krag. Ouers is in trane en die vrees van koue klou aan hulle oor die vrees van hulle kinders. Kinders staan verwilderd en geskok. Waar is my maatjie? Wat gaan aan?
Hulle help en word in die gesig gestaar met prentjies waaraan geen kind ooit blootgestel moet word nie maar daar is nie 'n keuse nie. Hulle moet help. Die impak word gevoel deur elke inwoner en die dag se dagtaak al hoe moeiliker want jou gedagtes bly dwaal na die ouers, die kinders, die onderwysers. Dan kom die vraag: HOEKOM?
Die antwoord is nog onbekend maar as daar een ding is wat ons verseker weet is dat 'n gemeenskap soos Vanderbijlpark in die oogwink van 'n sekonde kan saamstaan en nogsteed saamstaan.
Paulus beveel ons in die Woord om mekaar te bemoedig omdat bemoediging die brandstof is wat ons gees nodig het om aan te hou om die goeie werke te doen waarvoor God ons voorberei het. Bemoediging is selfs nog nodiger in die hedendaagse samelewing waar pessimisme en slegte nuus hoogty vier.
'n Bemoedigende woord van 'n vreemdeling of leerders of maatjie kan die dag se ondraaglike seer red. Ons moet nooit ooit die krag van bemoediging onderskat nie.
Die krag van woorde en dade moet nooit onderskat word nie. 'n Drukkie, 'n hand op 'n skouer, 'n pa wat met trots verkondig dat sy seun wat 'n held is by God is en dat ons moet leer om saam te staan. Bemoediging begin by jouself. Dit kom uit die hart.
"Woorde op die regte tyd gesê, is soos goue appels in 'n silwer houer." Spr 25:11.
'n Mens kan nooit die dag se gebeure wegvat nie. Die gesiene kan nie ongesiend gaan nie en die herinneringe sal vir altyd by mens spook. Maar een ding weet ek verseker. SAAM KAN ONS 'N VERSKIL MAAK, VAN GROOT TOT KLEIN.
God gee vertroosing op Sy tyd want Sy tyd is nie ons tyd nie. Die toekoms is onbekend maar een ding is verseker. Ons is nie alleen nie.